**Arbeids- og velferdsetaten**

**Avtale om tjenester for**

**Managed Security Service**

**Saksnummer: 20-6572**

**INNHOLDSFORTEGNELSE:**

[1.1 Avtalens innhold 5](#_Toc51748572)

[1.2 Forbehold om bevilgninger 5](#_Toc51748573)

[1.3 Tolking og rangordning 5](#_Toc51748574)

[1.4 Partenes representanter 6](#_Toc51748575)

[2.1 Gjennomføring 6](#_Toc51748576)

[2.2 Eiendomsrett, opphavsrett mv. 6](#_Toc51748577)

[2.3 Bemanning 6](#_Toc51748578)

[2.4 Midlertidig stansing 7](#_Toc51748579)

[2.5 Avbestilling 7](#_Toc51748580)

[2.6 Opsjoner 7](#_Toc51748581)

[4.1 Leverandørens plikter 8](#_Toc51748582)

[4.1.1 Leverandørens ansvar og kompetanse 8](#_Toc51748583)

[4.1.2 Ansvar for underleverandør 8](#_Toc51748584)

[4.1.3 Samarbeid med tredjepart 8](#_Toc51748585)

[4.1.4 Spesielle bestemmelser knyttet til lønns- og arbeidsvilkår 9](#_Toc51748586)

[4.1.5 Kundens etiske retningslinjer mv. 9](#_Toc51748587)

[4.1.6 Reklame 9](#_Toc51748588)

[4.2 Kundens plikter 9](#_Toc51748589)

[4.2.1 Medvirkning 9](#_Toc51748590)

[4.2.2 Sikkerhetsklarering 10](#_Toc51748591)

[4.3 Møter 10](#_Toc51748592)

[4.4 Risiko og ansvar for kommunikasjon og dokumentasjon 10](#_Toc51748593)

[4.5 Taushetsplikt 10](#_Toc51748594)

[5.1 Priser 10](#_Toc51748595)

[5.2 Fakturering og betaling 10](#_Toc51748596)

[5.3 Prisendring 11](#_Toc51748597)

[5.4 Forsinkelsesrente 11](#_Toc51748598)

[6.1 Leverandørens mislighold – forsinkelse og mangel 11](#_Toc51748599)

[6.1.1 Forsinkelse 11](#_Toc51748600)

[6.1.2 Dagbot 11](#_Toc51748601)

[6.1.3 Mangel 11](#_Toc51748602)

[6.1.4 Avhjelp og prisavslag 11](#_Toc51748603)

[6.1.5 Heving 12](#_Toc51748604)

[6.1.6 Erstatning 12](#_Toc51748605)

[6.1.7 Erstatningsbegrensning 12](#_Toc51748606)

[6.2 Leverandørens mislighold - rettslig mangel 12](#_Toc51748607)

[6.2.1 Krav mot Kunden fra tredjepart 12](#_Toc51748608)

[6.2.2 Plikt til å føre sak for egen regning 12](#_Toc51748609)

[6.2.3 Plikt til å avhjelpe rettslige mangler 12](#_Toc51748610)

[6.2.4 Heving 13](#_Toc51748611)

[6.2.5 Erstatning 13](#_Toc51748612)

[6.2.6 Erstatning til tredjepart 13](#_Toc51748613)

[6.3 Kundens mislighold 13](#_Toc51748614)

[6.3.1 Hva som anses som mislighold 13](#_Toc51748615)

[6.3.2 Begrensning i Leverandørens tilbakeholdsrett 13](#_Toc51748616)

[6.3.3 Betalingsmislighold 13](#_Toc51748617)

[6.3.4 Heving 13](#_Toc51748618)

[6.3.5 Erstatning 14](#_Toc51748619)

[7.1 Forsikringer 14](#_Toc51748620)

[7.2 Overdragelse av rettigheter og plikter 14](#_Toc51748621)

[7.3 Konkurs, akkord e. l. 14](#_Toc51748622)

[7.4 Force majeure 14](#_Toc51748623)

[8.1 Rettsvalg 15](#_Toc51748624)

[8.2 Forhandlinger 15](#_Toc51748625)

[8.3 Mekling 15](#_Toc51748626)

[8.4 Domstolsbehandling 15](#_Toc51748627)

**Avtale om tjenester for**

**Managed Security Service**

**Avtalen er inngått mellom:**

|  |
| --- |
| [Leverandørens navn] |

(heretter kalt Leverandøren)

**og**

|  |
| --- |
| [Enhetens navn] |

(heretter kalt Kunden)

Sted og dato:

|  |
| --- |
|  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kunden Leverandøren

Avtalen undertegnes i to eksemplarer, ett til hver part.

**Henvendelser**

Alle henvendelser vedrørende denne avtalen rettes til:

|  |  |  |
| --- | --- | --- |
| Hos Kunden: |  | Hos Leverandøren: |
| Navn  Stilling  Telefon  e-post  Besøksadresse  Postadresse |  | Navn  Stilling  Telefon  e-post  Besøksadresse  Postadresse |

# Alminnelige bestemmelser

## Avtalens innhold

Denne avtale (heretter Avtale) er en Avtale om kjøp av **Managed Security Service**.

Avtalen består av den generelle avtaleteksten og bilag. Innholdet i de tjenester som skal leveres etter denne Avtalen, er nærmere spesifisert i Bilag 1 og Bilag 2.

Følgende bilag er en del av Avtalen:

|  |  |  |
| --- | --- | --- |
| **Alle rubrikker skal være krysset av (Ja eller Nei)** | **Ja** | **Nei** |
| Bilag 1: Kundens kravspesifikasjon | X |  |
| Bilag 2: Leverandørens løsningsspesifikasjon | X |  |
| Bilag 3: Prosjekt- og fremdriftsplan |  | X |
| Bilag 4: Priser og betalingsbetingelser | X |  |
| Bilag 5: Forbehold til kontraktsvilkårene | X |  |
| Bilag 6: Endringer etter avtaleinngåelsen | X |  |
| Andre bilag: |  |  |

## Forbehold om bevilgninger

Avtalen er inngått med forbehold om at Stortinget, så lenge Avtalen løper, bevilger de nødvendige midler til gjennomføring av Avtalen. Manglende bevilgning gir ikke Leverandøren rett til å kreve erstatning for det tap han måtte lide som følge av at Kunden ikke kan oppfylle sine forpliktelser etter Avtalen på dette grunnlag, med mindre Kunden har opptrådt forsettlig eller grovt uaktsomt.

Dersom Kunden ønsker en styrt avvikling, kan partene avtale dette. Leverandøren skal i så fall få dekket sine omkostninger med slik avvikling.

## Tolking og rangordning

Ved motstrid skal følgende tolkningsprinsipper legges til grunn:

Endringer til Avtalen går foran den generelle avtaleteksten, men bare i den utstrekning det fremgår klart og utvetydig hvilket punkt eller hvilke punkter som er endret, erstattet eller gjort tillegg til. Ved motstrid der endringen ikke er klart spesifisert som angitt, går den generelle avtaleteksten foran endringene.

Bilag 2 går foran Bilag 1, men bare i den utstrekning det fremgår klart og utvetydig hvilket punkt eller hvilke punkter som er endret, erstattet eller gjort tillegg til. Ved motstrid der endringen ikke er klart spesifisert som angitt, går kravspesifikasjonen foran løsningsspesifikasjonen.

I tilfelle motstrid mellom bilagene der endringene ikke er klart spesifisert som angitt i avsnittene 1 og 2 over, går Bilag 1 foran de øvrige bilagene.

Hvis det er motstrid mellom et Bilag og den generelle avtaleteksten går den generelle avtaleteksten foran.

Avtalen går foran møtereferater, notater og liknende dokumenter som utferdiges av partene.

## Partenes representanter

Hver av partene skal ved inngåelsen av Avtalen oppnevne en representant som er bemyndiget til å opptre på vegne av partene i saker som angår Avtalen.

# Gjennomføring av Tjenester

## Gjennomføring

Gjennomføring av tjenester skjer på den måten og med de frister som er spesifisert i Bilag 1 og 2.

## Eiendomsrett, opphavsrett mv.

Eiendomsrett, opphavsrett og andre relevante materielle og immaterielle rettigheter til resultater av tjenester som Leverandøren utfører etter Avtalen tilfaller Kunden, med de begrensninger som følger av ufravikelig lov.

Rettighetene omfatter også rett til endring og videreoverdragelse, jf. åndsverkloven § 39 b.

I den utstrekning det ikke strider mot Avtalens bestemmelser om lojalitet og taushetsplikt, kan hver part fritt utnytte kunnskap (know-how) som parten er tilført i forbindelse med gjennomføring av Avtalen.

Fremgår ikke annet av Avtalen eller det er avtalt på annen måte, beholder Leverandøren rettighetene til egne verktøy og metodegrunnlag. Slikt materiale kan ikke utnyttes i strid med Avtalens bestemmelser om lojalitet og taushetsplikt.

## Bemanning

Leverandøren har ansvar for at tjenestene gjennomføres av det personell som fremgår av Bilag 2.

Ved skifte av personell plikter Leverandøren å erstatte vedkommende med en alternativ person med tilsvarende faglig kompetansebakgrunn. Eventuelle kostnader ved å tilføre nytt personell kunnskap for å gjøre vedkommende operativ på tilsvarende nivå som personell som erstattes, skal dekkes av Leverandøren.

Skifte av nøkkelpersonell initiert av Leverandøren kan bare skje dersom personen slutter i sin stilling hos Leverandøren, sykemeldes, tar omsorgspermisjon eller er fraværende av lignende årsaker.

Skifte av personell initiert av Leverandøren skal først skje etter skriftlig godkjenning fra Kunden. Godkjennelse kan ikke nektes uten saklig grunn.

Dersom en eller flere personer avslutter sitt arbeidsforhold hos Leverandøren, og innsetting av alternativt personell medfører vesentlig ulempe for Kunden, har Kunden rett til å si opp Avtalen helt eller delvis. Ved slik oppsigelse skal Kunden betale det beløp Leverandøren har til gode for allerede utført arbeid, dersom Kunden kan nyttiggjøre seg det utførte arbeid.

Kunden skal godkjenne nytt personell som Leverandøren foreslår å stille til rådighet. For hver ny person løper en prøveperiode på 10 virkedager. Kunden kan i løpet av prøveperioden fritt kreve at personen skiftes ut. Etter prøveperioden kan Kunden ikke nekte godkjenning uten saklig grunn.

## Midlertidig stansing

Kunden kan kreve at gjennomføringen av tjenesten stanses midlertidig. Kravet skal fremsettes skriftlig. Det skal opplyses når tjenesten skal stanses og når det er planlagt gjenopptatt.

Ved midlertidig stans skal Kunden erstatte:

* Leverandørens dokumenterte kostnader knyttet til omdisponering av personell.
* Andre direkte kostnader som Leverandøren påføres som følge av stansingen.

## Avbestilling

Før tjenestene er gjennomført kan Kunden skriftlig avbestille hele eller deler av tjenestene med umiddelbar virkning.

Ved avbestilling før tjenestene er fullført, skal Kunden betale det beløp Leverandøren har til gode for allerede utførte tjenester. I tillegg kan Leverandøren kreve dekket direkte, dokumenterte og påregnelige utgifter som Leverandøren har hatt for arbeid med planlegging av tjenestene frem til avbestillingen er mottatt.

Ved brudd på kravene i punkt 4.1.4 kan Kunden avbestille tjenesten med umiddelbar virkning. Kompensasjon i henhold til andre avsnitt andre setning gjelder ikke ved avbestilling i slike tilfeller.

Kunden får alle rettigheter til alt materiell som Leverandøren har utarbeidet frem til avbestillingen ble mottatt.

## Opsjoner

Eventuelle opsjoner på tilleggstjenester skal fremgå av Bilag 1.

# Endringer av avtalen

Endringer av eller tillegg til Avtalen, skal avtales skriftlig og undertegnes av begge parter. Mal for endringer fremgår av Bilag 6.

# Partenes plikter

## Leverandørens plikter

### Leverandørens ansvar og kompetanse

Leverandøren skal være Kundens samarbeidspartner og gi Kunden høy prioritet.

Tjenester skal utføres profesjonelt, effektivt og med høy faglig standard, til avtalt tid og for øvrig i samsvar med Avtalen. Leverandøren innestår for at tjenestene blir gjennomført med tilstrekkelig kvalitative og kvantitative ressurser og kompetanse, ut fra kravene i Avtalen.

Leverandøren skal til enhver tid søke å foreslå løsninger som vil øke verdien og nytten av tjenestene for Kunden.

Hvis en eller flere bestemte standarder, metoder eller lignende skal benyttes, skal disse angis. Kunden skal gis mulighet til å kontrollere og etterprøve Leverandørens arbeid og at oppgitte standarder, metoder eller lignende følges.

Henvendelser fra Kunden skal besvares uten ugrunnet opphold.

Leverandøren skal uten ugrunnet opphold varsle om forhold Leverandøren forstår eller bør forstå kan få betydning for gjennomføring av tjenesten, herunder eventuelle forventede forsinkelser. Leverandøren har plikt til å informere Kunden om endringer i egen eierstruktur, fusjoner, fisjoner og lignende.

Leverandørens personell plikter, i den grad det er naturlig å se dette i sammenheng med det enkelte personells arbeidsoppgaver, å melde fra til Kunden dersom vedkommende mener at løsninger eller metoder som velges ikke er hensiktsmessige eller riktige.

### Ansvar for underleverandør

Dersom Leverandøren engasjerer underleverandør til å utføre tjenester som følger av denne Avtalen, er Leverandøren fullt ansvarlig for utførelsen av disse tjenestene på samme måte som om Leverandøren selv stod for utførelsen.

All samhandling vedrørende spørsmål i tilknytning til Avtalen skal kun foregå mellom Leverandøren og Kunden, med mindre partene avtaler noe annet.

Eventuelle uoverensstemmelser mellom Leverandøren og underleverandør er Kunden uvedkommende.

Leverandørens bruk og utskifting av underleverandør skal godkjennes skriftlig av Kunden. Godkjennelse kan ikke nektes uten saklig grunn.

### Samarbeid med tredjepart

Leverandøren plikter å samarbeide med tredjepart utpekt av Kunden i den utstrekning Kunden finner dette nødvendig for utførelsen av tjenesten. Kunden skal så langt som praktisk mulig angi behov for slikt samarbeid i Bilag 1, eller hvis slikt samarbeid blir innledet i avtaleperioden, minimum 2 (to) uker før samarbeidet starter. Leverandøren plikter i slike tilfeller å ha en uavhengig stilling og opptre i samråd med Kunden.

Leverandøren er fritatt for pliktene som er nevnt i første avsnitt hvis han sannsynliggjør at slikt samarbeid vil innebære en vesentlig ulempe i forhold til hans eksisterende underleverandører eller øvrige forretningsforbindelser.

### Spesielle bestemmelser knyttet til lønns- og arbeidsvilkår

Ansatte hos Leverandøren og eventuelle underleverandører som direkte medvirker til å oppfylle Avtalen skal ha lønns- og arbeidsvilkår i samsvar med denne bestemmelse.

På områder dekket av forskrift om allmenngjort tariffavtale kreves at lønns- og arbeidsvilkår er i samsvar med gjeldende forskrifter.

På områder som ikke er dekket av forskrift om allmenngjort tariffavtale, kreves at lønns- og arbeidsvilkår er i henhold til gjeldende landsomfattende tariffavtale for den aktuelle bransje. Med lønns- og arbeidsvilkår menes i denne sammenheng bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

Leverandøren og eventuelle underleverandører skal på forespørsel kunne dokumentere at disse kravene til lønns- og arbeidsvilkår er oppfylt.

Kunden forbeholder seg retten til å gjennomføre nødvendige sanksjoner, dersom Leverandøren eller eventuelle underleverandører ikke etterlever ovennevnte krav til lønns- og arbeidsvilkår, jf. punkt 2.5.

### Kundens etiske retningslinjer mv.

Leverandøren skal ikke tilby Kunden og dens faste eller innleide personell noen form for gave, provisjon, tjeneste eller annen ytelse som er egnet til, eller ment å påvirke Kundens personell i sine tjenstlige handlinger.

Leverandøren plikter i alle tilfelle å forholde seg til Kundens til enhver tid gjeldende etiske retningslinjer, jf de generelle «Etiske retningslinjer for statstjenesten».

Ved brudd på denne bestemmelsen har Kunden rett til å si opp Avtalen umiddelbart.

### Reklame

Leverandøren forplikter seg til ikke å bruke denne Avtalen i sin markedsføring eller på annen måte reklamere offentlig eller gi offentlig informasjon om Avtalen, uten skriftlig forhåndsgodkjenning fra Kunden. Leverandøren forplikter seg også til å innta tilsvarende bestemmelse overfor sine eventuelle underleverandører.

## Kundens plikter

### Medvirkning

Kunden skal lojalt medvirke til gjennomføring av Avtalen.

Kunden skal uten ugrunnet opphold varsle om forhold Kunden forstår eller bør forstå kan få betydning for gjennomføring av avtalte tjenester, herunder eventuelle forventede forsinkelser.

### Sikkerhetsklarering

Kunden skal søke om sikkerhetsklarering for Leverandørens personale samt eventuelle underleverandører, dersom dette er nødvendig for gjennomføring av tjenester i henhold til Avtalen.

## Møter

Dersom en part finner det nødvendig, kan parten med minst 3 (tre) virkedagers varsel innkalle til møte med den annen part for å drøfte avtaleforholdet og måten avtaleforholdet blir gjennomført på.

## Risiko og ansvar for kommunikasjon og dokumentasjon

Begge parter skal sørge for forsvarlig kommunikasjon, oppbevaring, og sikkerhetskopiering av dokumenter og annet materiale av betydning for tjenestene uansett form, herunder e-post og annet elektronisk lagret materiale.

Leverandøren har risikoen og ansvaret for alt materiale uansett form, som skades eller ødelegges mens de befinner seg under Leverandørens kontroll.

## Taushetsplikt

Reglene om taushetsplikt i arbeids- og velferdsforvaltningsloven § 7 kommer til anvendelse for partene i denne Avtalen og andre som partene eventuelt svarer for.

Om nødvendig skal det undertegnes taushetserklæring. Det skal i tilfelle angis hvilke opplysninger som omfattes av taushetsplikten, og hvordan den skal ivaretas. Ansatte eller andre som fratrer sin tjeneste hos en av partene, skal pålegges å bevare taushetsplikt også etter fratredelsen.

Taushetsplikten gjelder også etter Avtalens opphør.

# Vederlag og betalingsbetingelser

## Priser

Priser på tjenestene som omfattes av denne Avtalen er spesifisert i Bilag 4. Alle priser er inkludert mva.

## Fakturering og betaling

Fakturering skjer etter at tjenestene er gjennomført og godkjent av Kunden, dersom annet ikke fremgår av Avtalens bilag. Betaling skal skje i henhold til faktura med forfall pr. 30 dager etter fakturadato. Eventuelle fakturagebyr osv. vil ikke bli dekket.

## Prisendring

Leverandøren kan kreve endringer av prisene i Bilag 4 som følge av økninger i norske toll- og avgiftssatser som eventuelt blir gjort gjeldende etter at Avtalen er inngått og før tjenestene er gjennomført, dersom de påfører Leverandøren økte kostnader.

Kunden skal ha skriftlig varsel senest 1 måned før prisendring kan gjøres gjeldende.

## Forsinkelsesrente

Hvis Kunden ikke betaler til avtalt tid har Leverandøren krav på rente av det beløp som er forfalt til betaling, i henhold til lov om renter ved forsinket betaling m.m.

# Mislighold

## Leverandørens mislighold – forsinkelse og mangel

### Forsinkelse

Blir ikke tjenester levert til avtalt tid, og det ikke skyldes force majeure eller Kundens forhold, foreligger forsinkelse fra Leverandørens side.

### Dagbot

Ved forsinkelse påløper automatisk dagbot med 0,15 % av avtalt vederlag uten merverdiavgift for den del av tjenesten som er forsinket for hver kalenderdag forsinkelsen varer.

Dersom Avtalen omfatter flere tjenestedeler, og en forsinket tjeneste fører til at Kunden ikke kan nyttiggjøre seg den samlede tjenesten, utgjør dagboten 0,15 % av totalt vederlag for hele Avtalen uten merverdiavgift.

Dagbøtene skal til sammen ikke utgjøre mer enn 15 % av vederlaget for hele Avtalen uten merverdiavgift. Det samlede tidsrom dagbøter påløper utgjør dagbotperioden.

### Mangel

Det foreligger mangel dersom formål, krav eller spesifikasjoner som er fastsatt i denne Avtale ikke er overholdt, uten at det skyldes force majeure eller Kundens forhold.

### Avhjelp og prisavslag

Kunden kan kreve at mangel avhjelpes for Leverandørens regning ved retting eller omlevering, hvis det kan skje uten å volde Leverandøren urimelig kostnad eller ulempe. Kunden kan sette en rimelig frist. I den utstrekning mangelen ikke blir rettet, kan Kunden kreve forholdsmessig prisavslag.

Selv om Kunden ikke krever det, har Leverandøren rett til for egen regning å rette mangel eller foreta omlevering, når det kan skje uten vesentlig kostnad eller ulempe for Kunden og uten risiko for at Kunden ikke får dekket sine utlegg av Leverandøren.

### Heving

Kunden kan heve hele eller deler av Avtalen ved vesentlig mislighold.

Forsinkelse ut over dagbotperioden anses som vesentlig mislighold.

### Erstatning

Kunden kan kreve erstattet ethvert sannsynliggjort tap som med rimelighet kan tilbakeføres til forsinkelse, mangel eller annet mislighold fra Leverandørens side, med mindre Leverandøren godtgjør at misligholdet eller årsaken til misligholdet ikke skyldes ham.

Erstatningen skal omfatte Kundens direkte tap fra det tidspunktet misligholdet oppstod. Tap som skyldes merarbeid og forsinket driftsstart eller driftsavbrudd anses som direkte tap.

Dagbøter kommer til fradrag i erstatningen.

### Erstatningsbegrensning

Erstatning for indirekte tap kan ikke kreves. Tapt fortjeneste, tapt omsetning og tapte forventede besparelser anses som indirekte tap.

Erstatningen er begrenset til et beløp som tilsvarer kontraktssummen ekskl. merverdiavgift, per type mislighold.

Har Leverandøren eller noen denne svarer for utvist grov uaktsomhet eller forsett, gjelder ikke de nevnte erstatningsbegrensningene.

## Leverandørens mislighold - rettslig mangel

Det anses som en rettslig mangel dersom Leverandørens ytelse krenker andres opphavsrett eller andre immaterielle rettigheter.

### Krav mot Kunden fra tredjepart

Dersom det reises krav mot Kunden fra tredjeparts side for krenkelse av rettigheter, har Kunden plikt til uten ugrunnet opphold å gi Leverandøren skriftlig underretning om kravet.

### Plikt til å føre sak for egen regning

Skulle det bli reist noe krav fra tredjeparts side på grunnlag av opphavsrettskrenkelse mv. som har sammenheng med noen del av leveransene/tjenestene etter denne Avtalen, plikter Leverandøren for egen regning å føre saken også for Kunden. Fra det tidspunktet Leverandøren overtar saken, plikter Kunden mot særskilt godtgjørelse å bistå Leverandøren, men vil ikke opptre på egen hånd under rettssaken.

### Plikt til å avhjelpe rettslige mangler

Hvis det oppstår tvist, f.eks. i form av anmeldelse, reist sak e.l. mot Leverandøren eller Kunden for krenkelse av rettigheter som er en forutsetning for denne Avtalen, har Leverandøren følgende valg for å avhjelpe de rettslige manglene:

1. å skaffe seg og Kunden retten til å anvende det krenkende objekt
2. innen kort tid å levere Kunden annen tilsvarende ytelse som ikke krenker andres rettigheter når dette ikke på noen vesentlig måte hindrer Kunden i å utføre sine arbeidsoppgaver
3. å sikre eller garantere Kunden mot eventuelle tap.

### Heving

Dersom Leverandøren ikke kan avhjelpe den rettslige mangelen, og mangelen har vesentlig betydning for Kunden, kan Kunden heve Avtalen med øyeblikkelig virkning.

### Erstatning

Kunden kan kreve erstattet det tapet han lider som følge av rettslig mangel ved Leverandørens tjenester. Avtalens punkt 6.1.7 kommer tilsvarende til anvendelse.

### Erstatning til tredjepart

Dersom Kunden som følge av rettslig mangel rettskraftig blir ilagt erstatningsansvar overfor tredjepart, er Leverandøren ansvarlig for å dekke dette ansvaret.

## Kundens mislighold

### Hva som anses som mislighold

Det foreligger mislighold fra Kundens side hvis Kunden ikke oppfyller sine plikter etter Avtalen.

Det foreligger likevel ikke mislighold hvis situasjonen skyldes Leverandørens forhold, forhold som nevnt i punkt 1.2 eller forhold som anses som force majeure.

### Begrensning i Leverandørens tilbakeholdsrett

Leverandøren kan ikke holde tilbake ytelser som følge av Kundens mislighold.

### Betalingsmislighold

Hvis forfalt vederlag med tillegg av forsinkelsesrenter ikke er betalt innen 30 (tretti) kalenderdager fra forfall, kan Leverandøren sende skriftlig varsel til Kunden om at Avtalen vil bli hevet dersom oppgjør ikke er skjedd innen 60 (seksti) kalenderdager etter at varselet er mottatt.

Heving kan ikke skje hvis Kunden gjør opp forfalt vederlag med tillegg av forsinkelsesrenter innen fristens utløp.

### Heving

Ved annet mislighold enn betalingsmislighold kan Leverandøren, dersom misligholdet er av en slik art at det har vesentlig betydning for Leverandøren, sende Kunden skriftlig varsel om at Avtalen vil bli hevet dersom Kunden ikke innen 60 (seksti) dager etter at han mottok varselet har avsluttet misligholdet. Heving kan ikke skje dersom Kunden kommer ut av misligholdssituasjonen før fristens utløp.

### Erstatning

Leverandøren kan kreve erstattet sannsynliggjort tap som med rimelighet kan tilbakeføres til misligholdet, med mindre Kunden kan godtgjøre at misligholdet ikke kan tilskrives Kunden.

Avtalens bestemmelse om erstatningsbegrensning, jf. punkt 6.1.7, gjelder tilsvarende.

# Øvrige bestemmelser

## Forsikringer

Kunden står som selvassurandør.

Leverandøren plikter å tegne forsikringer som er tilstrekkelige til å dekke ethvert krav fra Kunden som følger av Leverandørens risiko eller ansvar etter denne Avtalen innenfor rammen av alminnelige forsikringsvilkår. Denne forpliktelsen anses oppfylt dersom Leverandøren tegner ansvars- og risikoforsikring på vilkår som anses som ordinære innenfor norsk forsikringsvirksomhet.

## Overdragelse av rettigheter og plikter

Kunden kan overdra sine rettigheter og plikter etter denne Avtalen til annen offentlig virksomhet. Den virksomheten som får rettigheter og plikter overdratt er berettiget til tilsvarende vilkår, såfremt Avtalens rettigheter og plikter overdras samlet.

Leverandøren kan bare overdra sine rettigheter og plikter etter Avtalen med skriftlig samtykke fra Kunden. Dette gjelder også hvis Leverandøren slås sammen med et annet selskap, deles i flere selskaper eller hvis overdragelsen skjer til et datterselskap. Hvis Kunden ikke samtykker i overdragelse, kan Kunden si opp Avtalen med minimum 30 dagers skriftlig varsel.

Retten til vederlag etter denne Avtalen kan fritt overdras. Slik overdragelse fritar ikke vedkommende part fra hans forpliktelse og ansvar.

## Konkurs, akkord e. l.

Hvis det i forbindelse med Leverandørens virksomhet åpnes gjeldsforhandlinger, akkord eller konkurs eller annen form for kreditorstyring gjør seg gjeldende, har Kunden rett til å heve Avtalen med øyeblikkelig virkning.

## Force majeure

Skulle det inntreffe en ekstraordinær situasjon som ligger utenfor partenes kontroll som gjør det umulig å oppfylle plikter etter denne Avtalen og som etter norsk rett må regnes som force majeure, skal motparten varsles om dette uten ugrunnet opphold og forholdet skal dokumenteres skriftlig. Den rammede parts forpliktelser suspenderes så lenge den ekstraordinære situasjonen varer. Den annen parts motytelse suspenderes i samme tidsrom.

Motparten kan i force majeure-situasjoner bare heve Avtalen med den rammede parts samtykke, eller hvis situasjonen varer eller antas å ville vare lenger enn 90 dager regnet fra det tidspunkt situasjonen inntrer, og da bare med 15 dagers varsel.

I forbindelse med force majeure-situasjoner har partene gjensidig informasjonsplikt overfor hverandre om alle forhold som må antas å være av betydning for den annen part. Slik informasjon skal gis så raskt som mulig.

# Tvister

## Rettsvalg

Partenes rettigheter og plikter etter denne Avtalen bestemmes i sin helhet av norsk rett.

## Forhandlinger

Dersom det oppstår tvist mellom partene om tolkningen eller rettsvirkningene av Avtalen, skal tvisten først søkes løst gjennom forhandlinger.

## Mekling

Dersom en tvist i tilknytning til denne Avtalen ikke blir løst etter forhandlinger, kan partene forsøke å løse tvisten ved mekling.

Partene kan velge å legge Den Norske Advokatforenings regler for mekling ved advokat til grunn, eventuelt modifisert slik partene ønsker. Det forutsettes at partene blir enige om en mekler med den kompetansen partene mener passer best i forhold til tvisten.

Den nærmere fremgangsmåten for mekling bestemmes av mekleren, i samråd med partene.

## Domstolsbehandling

Dersom en tvist ikke blir løst ved forhandlinger eller mekling, kan hver av partene forlange tvisten avgjort med endelig virkning ved norske domstoler.

Kundens forretningsadresse er verneting.